Ses moet-lees Maart boeke | Sunday Times Books LIVE
Ses moet-lees Maart boeke
by admindev on Mar 28th, 2017 Tweet
Protea Boekhuis het 'n besige Maart-maand agter die rug gehad. Van verbeeldingryke kinderboeke vir die jongspan, tot geskiedkundige novelles, tot dramatekste wat menslikheid ondersoek, is onlangs geubliseer.
Lees verder oor die volgende ses boeke waarby enige kranige leser sal aanklank vind:
Die dag is bros/Sandton City Grootdoop
Twee dramas oor familie, verhoudings, vergifnis en herinneringe. Wat bybly, is dat mense maar net mense is. Dat versoening deel van menswees is. Dat stukkende mense mekaar kan help heel word en dat familie tog familie bly – ondanks omstandighede, persoonlike keuses en uitdagings.
'n Drama oor 'n ma en haar twee dogters wat vir die eerste keer in 'n lang tyd bymekaarkom om die oudste, Danél, se verjaardag in Sandton City te vier. In die proses begin die trio mekaar se verlede, gevoelens en emosies oopkrap met eerlike, en snaakse, oomblikke.
Kara, die ma, is die aktrise wat haar man en kinders op 'n jong ouderdom verlaat het om haar groot droom om wêreldberoemd te word, na te volg. Sy erken dat sy nie bevoeg of beskore was vir moederskap nie, maar probeer tog om tot hulle deur te dring en hulle vertroueling te wees. Haar oudste dogter, Danél, is bipolêr en bly na 'n onlangse selfmoordpoging weer by haar ma. Sy is naïef en emosioneel en val maklik vir haar ma se manipulasie.
Haar suster, Lisa, is gay en verwyt haar ma dat sy nog niks met haar lewe gedoen het nie. Sy is kwaad en kras en wil graag haar ma skok met haar uitlatings oor seks, maar 'n mens kom agter dat sy eintlik baie kwesbaar is.
"Die minimalisme van die stuk bind jou en hou jou vasgenael tot die einde." Leonie Bezuidenhout
"Dit is galbitter, snaaks en bitter seer in ewe maat, 'n driekuns wat Pretorius keer op keer regkry. Jy lag, maar jy weet jy moet eintlik ween." – Leatitia Pople
Dis laatmiddag. Elsa, voorheen 'n lektor in Afrikaanse letterkunde, berei 'n driegangmaaltyd voor vir Brian se verjaarsdag. Hy was 'n jeugmisdadiger wat 'n tweede kans gegun is onder Elsa se vlerk. Sy stel hom bloot aan Sheila Cussons en hy vul 'n leemte in haar lewe. Tussendeur word daar speletjies gespeel met Tertius – die vreemde kind wat kersiebloeisels aandra uit Japan. Voor die kos koud kan word sal die dag 'n ingrypende wending neem.
Die dag is bros is benoem vir 'n Fiësta as beste nuutgeskepte Afrikaanse produksie.
Wessel Pretorius is die wenner van die 2015 Afrikaans Onbeperk-prys vir 'n jong stem.
Die omslag van die bundel met sy abstrakte figure suggereer die gesprek wat in hierdie bundel gevoer word met die self, die geliefde, die lewe en die dood. Die digter ondersoek erskillende fasette van 'n lang en kreatiewe lewe. In die eerste afdeling kom die verhouding met die aarde ter sprake; in die tweede afdeling die ambivalente verhouding met die land waarin hy gekies het om te bly woon, ten spyte van die ongenaakbaarheid van klimaat, plae en sosio-politieke kwessies. In die volgende afdelings kyk die digter op ironiese wyse na die dreigende dood wat hom in verskille gedaantes voordoen. Dan volg gedigte oor die liefde: vir die taal, die woord en vir die geliefde vrou. Die fyn humor waarmee die digter na die ouderdom kyk, sorg dat die laaste gedigte nie neerdrukkend is nie, maar die lewe bly omhels, soos in "Hansie Slim herbesin", waarin gespot word met die "mediese kernplan" waarmee voorsorg vir siekte en ouderdom getref word.
Pirow Bekker is 'n veelsydige skrywer van romans, kortverhale en poësie. Sy vorige twee bundels, Van roes en amarant (2008) en Atlas teen die vergeetrivier, (2013) is goed ontvang deur die literêre kritiek.
Hierdie novelle sluit aan by twee vorige prosawerke van Dolf van Niekerk, naamlik die jeugverhaal Karel Kousop (1985) en Koms van die hyreën (1994). Kroniek van turf is gedeeltelik 'n prequel vir die vorige twee boeke. Dit vertel die geskiedenis van Gerrit, 'n werknemer van die VOC, wat in die 18de eeu begin boer op 'n leningsplaas in die Roggeland. Omstandighede dwing hom om na die distrik Swellendam te verskuif. Sy twee seuns, Johannes en Daniel, soek albei later ook na 'n veiliger blyplek, aanvanklik in die Kamdebo. Onrus op die Oosgrens laat hulle verder trek; Johannes na wat tans die Vrystaat is en Daniel saam met die Voortrekkers na Natal, waar hy en sy vrou slagoffers van die Bloukransmoorde word.
Waar Johannes hom op 'n plaas tussen die Riet- en die Modderrivier vestig, maak hy weer kontak met die Kousop-Boesmans wat hy vroeër naby die Gariep ontmoet het. Tussen Johannes se nageslag en die Boesmans ontwikkel 'n vae, onsekere band wat oor meer as 'n eeu sou strek. Onverwags maak een van Johannes se nasate, Johan, tydens die Bosoorlog kennis met 'n Boesmanspoorsnyer wat ook 'n Kousop-nasaat blyk te wees en wat 'n bepalende rol in 'n grondeis op Johan se plaas tussen die twee riviere sou speel.
Dolf van Niekerk is 'n bekende en geliefde skrywer van prosawerke soos Die son struikel (1960), Skrik kom huis toe (1968) en Die haasvanger (1985). Sy mees onlangse publikasies, die digbundels Bleek planeet (2012) en Portrette in my gang (2015), is baie goed deur die kritiek ontvang. Hy is meermale vir sy werk bekroon en het onder andere die Eugène Marais-prys, die M.E.R.-prys en die Scheepersprys ontvang.
In 'n klein, arm landjie woon daar 'n prinses met ongelooflike lang hare. Sy sou dit graag wou afknip, maar haar pa sê dat 'n dame se hare haar kosbaarste sieraad is . . .
'n Prettige boek vir meisies wat hou van prinsesse, lang hare en sterk mans.
Vanaf die vroegste tye verken mense al die aardbol op soek na nuwe plekke om te bewoon, verleidelike skatte, asemrowende vergesigte of die roemryke voorreg om die éérste mens op 'n hoë bergpiek te wees.
Hierdie boek vertel die verhale van onverskrokke ontdekkingsreisigers wat dit tot by die ysige pole gewaag het, bloedig warm woestyne oorgesteek het, riviere vol krokodille trotseer of vir die eerste keer reg rondom die aarde geseil het.
Lafras Cuyper in Venesië
Karl Kielblock het verskeie boeke geskryf, waaronder die Lafras Cuyper-reeks baie bekend is en wyd versamel word. Dit handel oor seeavonture in diens van twee oorlogvoerende moondhede vroeg in die 19de eeu. Hierdie is die sesde boek in dié reeks, propvol opwinding, spanning en avontuur!
'n Besoek aan Venesië – dit is 'n droom wat waar word vir die beroemde kaperkaptein Lafras Cuyper. Dié droom word egter ru onderbreek toe Lafras een aand in die donker stegies aangeval word. Voor hy die raaisel oor die aanval kan oplos, roep Napoleon hom terug na Parys. Lafras moet Venesië verlaat – en ook die aanvallige Justina, wat sy hart so gou verower het. Hy moet met die Turkse goewerneur gaan onderhandel oor drie Franse offisiere wat as gyselaars aangehou word. Tussendeur al die lewensgevaarlike avonture, verskyn die beeld van Justina kort-kort voor Lafras. Hy móét haar weer sien. Hy móét weer terugkeer na Venesië … en sy aanvallers.
Die dag is bros/Sandton City Grootdoop by Wessel Pretorius
Voor ek my kom kry by Pirow Bekker
Kroniek van turf by Dolf van Niekerk
Die prinses met die lang hare by Annemarie van Haeringen
Die storie van ontdekkingsreise by Anna Claybourne
Lafras Cuyper in Venesië by Karl Kielblock
Cats: Afrikaans, Angola, Children, Drama, Fiction, Penguin, Poetry, Protea, South Africa
Tags: Afrikaans, Afrikaans fiction, Afrikaanse fiksie, Angola, Anna Claybourne, Annemarie van Haeringen, Boekhuis, Children, Die dag is bros/Sandton City Grootdoop, Die prinses met die lang hare, Die storie van ontdekkingsreise, Dolf van Niekerk, Drama, Fiction, Karl Kielblock, Kroniek van turf, Lafras Cuyper in Venesië, New Afrikaans fiction, Nuwe Afrikaanse fiksie, Penguin, Pirow Bekker, Poetry, Protea, South Africa, Sunday Times Books LIVE, Voor ek my kom kry, Wessel Pretorius
« Books that built me: Martin Meredith talks about being inspired by Alan Moorehead's adventures from the Nile